אליפות העולם באתלטיקה: ארה"ב פסלה במירוץ השליחים 4X100 - וואלה! ספורט
אליפות העולם: ארה"ב פסלה במירוץ השליחים 4X100
העברת המקל בין שון קרופורד לדרביס פאטון היתה לא חוקית, הערעור נדחה והאמריקאים ייעדרו מהגמר
מערכת וואלה! ספורט יום שבת, 22 באוגוסט 2009, 10:32
גם בבייג'ינג פאטון היה מעורב בכישלון, כשלא העביר את המקל לגיי (צילום: AP)
בשנים האחרונות האמריקאים פיתחו מסורת של כישלונות ב-4X100 מטר שליחים, ואחרי שהגברים והנשים הפילו את המקלות באולימפיאדת בייג'ינג, גם ברלין לא האירה פנים. אמש (שישי) ארה"ב קבעה את הזמן הטוב ביותר בריצת המוקדמות (37.97 שניות) בעזרת הרביעייה שכללה את טרנס טרמל, מייקל רוג'רס, שון קרופורד ודרביס פאטון, אולם לאחר הריצה הסתבר כי החלפת המקל השלישית, בין קרופורד לפאטון היתה לא חוקית ונעשתה מחוץ לאזור המותר. המשמעות: ארה"ב לא תשתתף בגמר התחרות הערב.
המשלחת האמריקאית הגישה ערעור על ההחלטה, אך הוועדה המארגנת דחתה את דברי האמריקאים. גם בשנים 1995, 1997 ו-2005 האמריקאים כשלו באליפויות בעולם בריצה זו, ועתה הג'מייקנים, שיאני העולם והאלופים האולימפים, הופכים לפייבוריטים ברורים בגמר.